Petrol menta nyuszifüles memóriahabos gyerekpárna (6-10/12 éveseknek)
Ajánlott korosztály: 6-10(12) év Az első prémium minőségű memóriahabos párnákat (is) saját gyerekeimnek készítettem, megoldást keresve egy megfelelő méretű és kivitelű gyerek párnára. Mi annyira megszerettük, hogy felvettem a Berma kínálatába, így már a Ti gyermekeitek is könnyen hozzájuthatnak egy egyedi darabhoz, ami másnak (még a tesónak) se lesz ugyanolyan, mint az övé, hiszen minden darabból egy készül, amitől igazán személyessé válik. A kis fülek lehetnek akár „alvós rongyik” is, amiket elalváskor piszkálhat, vagy akár tehetünk rá elalvás segítőnek egy csepp levendula olajat vagy „Anya/Apa illatát”, ha mondjuk vendégségbe mennek. Jellemzőik – 30 x 60 cm szélességű, 9 cm vastagságú – prémium minőségű memóriahabos belső, mely felveszi a fej formáját, egyenletesen támasztja alá a csigolyákat, így jobb alvást biztosít és minden alvási pozícióhoz jó – OEKO-tex minősítésű anyaghasználat (A memóriahabos párnabelső és a huzat is egyaránt OEKO-TEX minősítésű anyagok felhasználásával készül) – a habszivacs magyar gyártmány és a huzat anyagválasztásában is törekszem rá, hogy leginkább hazai alapanyagokkal dolgozzak – letisztult, cuki fülecskés kivitel, csak hogy bermás legyen – dupla huzattal varrom, melyek bújtatós kivitelűek, hogy semmi se nyomja, sérthesse meg a gyermeket Védőnőként egészségügyi szempontból is a legjobb megoldást kerestem a gyerekeknek, így utána jártam az ezzel kacsolatos szakmai álláspontoknak. A WHO ajánlása szerint 2 éves kor alatt nem ajánlott a kispárna használata. (Azonban 2 éves kor után sem válik fontossá, ha a gyermeked nem szeret párnán aludni, az is teljesen rendben van. )Tehát fontos a méretválasztás a későbbiekben (is), hogy a fej ne lógjon és ne is legyen túl magasan. A túl puha, hagyományos, lapos párna veszélyes is lehet, ha túl belesüpped a gyermek feje, a ráncok megakadályozhatják a szabad levegő áramlást és a kilélegzett széndioxidot lélegezheti vissza. A Berma memória párna 9 cm-es vastagsága nagyjából a 6-10/12 éves korosztály nyak-váll távolságának felel meg kényelmesen, de egyedi preferenciák előfordulhatnak. A testhőmérséklet fellágyítja a párnát, mely által még jobban felveszi a fej formáját. Tisztítás: Mind a két huzat 40 fokon mosható, vasalható, szárítógépben szárítható -kivéve a duplagéz anyagúak. (fordítsd ki, hogy védd a füleket). A füleket amennyiben wellsoft, minky, polár vagy egyéb „szőrös” anyagból készült, ne vasald. Rendeléseket nem tudok sajnos felvenni, mindegyik darabból egy készül, így érdemes lecsapni a kiszemelt szerelem darabra, mert nem biztos, hogy a következő kollekció sorozatban is készül belőle. Ha szeretnél értesülni az új feltöltésekről, kövess Facebookon és Instagramon, ahová mindig kiírom, amikor új termékek készülnek el.